## Sanitat ha immunitzat ja més de 23.000 menors contra el virus respiratori sincicial per a previndre els casos de bronquiolitis

*** La campanya va dirigida a xiquets nascuts entre abril de 2024 i març de 2025, així com els menors de fins a dos anys amb patologia de risc
* Per províncies, s’han immunitzat 2.664 menors de la província de Castelló, 11.931 de València i 8.546 d’Alacant
* En la temporada passada es va aconseguir reduir els ingressos hospitalaris, a causa de la bronquiolitis, un 85 %**

La Conselleria de Sanitat ha immunitzat ja 23.141 menors de la Comunitat Valenciana contra el virus respiratori sincicial (VRS) des que es va posar en marxa la segona campanya d’immunització, que es va iniciar l’1 d’octubre passat. La finalitat és evitar casos de bronquiolitis entre els menors i les possibles complicacions a causa de la infecció per VRS.

En concret, la campanya està dirigida als xiquets i xiquetes nascuts entre el període d’abril de 2024 i març de 2025, així com els menors de dos anys com a màxim que tenen una patologia de risc i són considerats com a grup vulnerable.

Per províncies, ja s’han immunitzat amb el monoclonal 2.664 menors de la província de Castelló, 11.931 de València i 8.546 d’Alacant.

La Conselleria de Sanitat està desenrotllant la campanya d’immunització contra el VRS fins al pròxim 31 de març de 2025, tant en els centres de salut com en les àrees de maternitat dels hospitals, amb la finalitat de facilitar als progenitors la possibilitat d’immunitzar els seus fills i filles abans de l’alta hospitalària.

Actualment, en els hospitals s’han immunitzat ja 7.550 bebés nascuts des de l’1 d’octubre passat o que van nàixer anteriorment, però que romanien ingressats en iniciar la campanya (2.794 a Alacant, 3.910 a València i 846 a Castelló).

D’altra banda, en els centres de salut s’han immunitzat 15.591 lactants nascuts entre l’1 d’abril i el 30 de setembre de 2024 (5.746 a Alacant, 8.031 a València i 1.814 a Castelló).

**Cobertures superiors al 90 %**

Fins ara, les cobertures aconseguides són similars a les de la temporada passada, amb xifres que superen el 90 % en nounats immunitzats en les maternitats i per damunt del 85 % en els lactants immunitzats en Atenció Primària.

Cal recordar que el virus respiratori sincicial és el causant principal de la bronquiolitis en lactants i a vegades pot derivar en infeccions bacterianes com ara pneumònies, otitis i quadres de sibilàncies persistents durant els primers cinc anys de vida, que en molts casos requerixen ingrés hospitalari.

Per això, des de la Conselleria de Sanitat s’insistix en la importància d’immunitzar els menors, ja que s’ha evidenciat que gràcies a la immunització durant la campanya passada es va aconseguir evitar els casos més greus d’infecció per VRS, els ingressos hospitalaris i les visites a pediatria en Atenció Primària de menors per esta causa, que van disminuir un 85 %.

Finalment, cal destacar que l’anterior campanya va tindre molt bona acceptació i va permetre immunitzar més de 34.000 menors, amb l’obtenció d’una cobertura del 95 % en les maternitats i del 90 % per als nascuts entre abril i setembre de l’any passat. Esta elevada cobertura va evitar més del 80 % d’esta malaltia en els lactants.

Fecha: 15/12/2024